KOOLIBUSS – LUKSUS VÕI ESMATARBEKAUP?

Linnas või alevikus elades võib täiesti arusaamatuks jääda, milleks koolibusse üldse vaja on. Meie vallas on aga palju hajaasustuses elavaid peresid, kelle lastel on see vältimatu abivahend nii kooli kui ka sealt tagasi koju jõudmiseks. Isegi kui perel on auto, ei tähenda see alati, et tööl käivatel vanematel oleks aega ja võimalust oma lapsi kooli viia. Nii on koolibuss tihti ainus lahendus, kuidas kooli jõuda ja kui koolibuss ei sõidaks, siis jääks nii mõnelgi lapsel kooli minemata. Haridus on meie ühiskonnas aga inimõigus, mis peab olema kättesaadav kõigile. Nii ei jäägi vallal muud üle, kui kõik lapsed bussiga kooli sõidutada.

Meie vallas on 36 küla ja 3 kooli ning see, kuidas 7 koolibussiga kõik need ära katta, on aastast aastasse õpilaste arvu kasvades üha keerulisem. Loomulikult tahaks, et koolibuss iga talu ukse eest läbi sõidab, kuid siis läheb marsruut nii pikaks, et kaugemad lapsed ei suuda ära oodata, millal buss ükskord kooli juurde jõuab. Seepärast oleme võtnud seisukoha, et on mõistlik, kui laps peab kodust lähima koolibussi peatuseni 10 minutit jalutama. Vahel lihtsalt ei ole võimalik paremat lahendust leida. Inimesed on elama läinud nii eraldatud kohtadesse, et mitte kuidagi pole võimalik koolibussi nende värava eest läbi sõitma panna.

Koolibussi sõiduplaanide koostamine uueks õppeaastaks algab meie vallas kohe, kui eelmine kooliaasta on läbi saanud. Iga aasta 15. juuniks ootame koolibussi taotlusi nende koolilaste vanematelt, kes bussi vajavad. Seejärel paneme kogutud informatsiooni ARCGIS-e programmi abil kaardile ja hakkame sõiduplaane koostama. Tänavusest õppeaastast kehtima hakanud sõiduplaanide järgi sõidavad meie koolibussid kokku iga päev ligi 800 km. Lapsi, kes neid koolibusse kasutab on ligi 400 ja valla eelarves on sel aastal ette nähtud koolitranspordi toetuseks üle 600 000 euro. Seega läheb koolibuss maksumaksjale maksma ligikaudu 1500 eurot iga bussisõitja kohta igal õppeaastal. Seda ei ole kindlasti mitte vähe ja alati kui see summa mul peast läbi käib, mõtlen, kui paljud lapsevanemad võtaksid selle summa pigem sulas välja ja viiksid ise oma lapse kooli...

Nagu eespool kirjutasin, lähevad koolibussi sõiduplaanid iga aastaga järjest keerulisemaks ja käänulisemaks ning suureneb ka maksumus. Kui see trend jätkub, tekib paratamatult ühel hetkel küsimus, kas suur koolibuss, mis kõik nurgatagused läbi sõidab, on ikka kõige efektiivsem lahendus või mitte. Kulude optimeerimiseks oleme Jõelähtme vallas täna korraldanud koolielu nii, et Loo koolis algab koolipäev kell 8 ja Kostiveres 8.30. Koolibuss, mis on külade vahelt väikesed reisijad peale korjanud, sõidab kõigepealt Loole ja seejärel jätkab oma marsruuti Kostivere suunas. Tänu sellele ei lähe igast külast hommikuti mitte kaks bussi, vaid ainult üks, kuid sellega saab üldjuhul sõita nii Loo kui ka Kostivere kooli. Nüüd on tõusnud teemaks koolipäeva alguse nihutamine hilisemaks nii, et kõigis koolides hakkaks koolipäev kell 9. See aga tähendaks, et meie vald vajaks veel vähemalt kolme bussi, sest enam ei saa ühe ja sama bussiga sõita samal ajal mõlemasse kooli. Rahaliselt suurendaks see kulusid erinevate arvestuste järgi 30–60 protsenti. Kulud ühe õpilase kohta võiksid koolipäeva alguse nihutamisega tõusta kuni 2400 euroni aastas! Kui koolibussi hind nii kõrgele kerkib, kas koolibuss siis on üleüldse efektiivne viis koolitranspordi vajaduste rahuldamiseks või oleks mõistlikum maksta 2400 eurost koolitranspordi toetust igale lapsele, kes ise oma transpordimure lahendab. Ja neile, kes toetuse asemel ikka ühistransporti eelistavad, võtta valla kulul takso või väikebuss, mis nad märksa soodsamalt kooli sõidutab. Mida sina lapsevanemana sellest arvad? Kui suur peaks olema see summa, mille eest oleksid sina valmis oma lapse(d) ise kooli ja tagasi sõidutama?

Art Kuum  
abivallavanem